Jules Van Paemel

Jules Cesar Van Paemel, zelve schrêeft 'n zyn noame in êen woord: Jules Vanpaemel, (Blanknberge, 23 februoari 1896 - Ottignies, 3 januoari 1968) was e West-Vlamschn architect en groafisch kunstnoare die surtout gekend is vo zyn etsen.

Leevn
Van Paemel was de joungstn van tien joungers. Je gienk noa de loagere en middelboare schole in Blanknberge. De lêerliengn van zyn klasse verteldegen da zyn boekn ton al vul stoundn me têkeniengn. Achter de middelboare schole giengt 'n noa de Keunienklike Academie vo Schone Kunstn in Gent woa dat 'n de cursussen architecteure en têeknen volgdege. Doar krêegt 'n lesse van George Minne, e poar joar vo den Êeste Weireldoorloge. In 1914, on de Duutschers arriveerdn, giengt 'n weg uut Blanknberge en an z'n 18 joar wierd 'n vrywilliger in 't Belgisch leger vo vier joar. In 1919 herbegost 'n z'n studies architecteure an de Keunienklike Academie van Brussel. In 1922 ist 'n getrouwd met de dochter van de schryver Grégoire Le Roy die ton conservateur was van 't Wiertzmuseum in Brussel. In 1928 begost z'n lange en vruchtboare carrière als etser. Van 1927 tout 1935 wast 'n ook architect in Blanknberge en Brussel en van 1951 tout 1965 lêroare têeknen en graveure an d' Académie Royale de Mons.

Werk
Z'n oeuvre omvat 285 nummers, surtout etsen, en vor e grôot dêel landschappn. Z'n enorme verbeeldienge inspireerde hem toet composities die krioeln van fantastische bêestn en eigenoardige personages.

Jules Van Paemel is e kunstnoare met internationale bekendheid. Werkn van hem wordn bewoard in Brighton, Boedapest, Buenos-Aires, Caïro, New York, Parys, Warschau...

Jules Van Paemel is ook styf goed vertegenwoordigd in 't Prentnkabinet van de Keunienklike Bibliotheke in Brussel.

E poar werkn:
De toren van Babel -1933 (zienk 595x764 mm)
Het monster van de Schelde -1935 (koper 600x760 mm)
Jezus verdrijft de kooplieden uit de Tempel -1947-48 (koper 554x610 mm)
U.N.O. -1947 (koper 554x610)
Visioenen
Apotheose van James Ensor
Het laatste oordeel
De zeven hoofdzonden
Relativiteit en bijgeloof
Noa's ark
Kolentijdperk

Varia
 In Blanknberge ist er e stroate noa Jules Van Paemel vernoemd.
 Je was bevriend met de kunstschilder en etser James Ensor. Ip een etse van Ensor (La Cathédrale), met d'hand ingekleurd, et 'n geschreven: Pour Jules Van Paemel graveur magnifique en souvenir de son apothéose. Gesigneerd James Ensor 1933.
 Je was de nounkel van de Blanknbergsche kunstschilder Leo Van Paemel.
 Externe koppeliengn 
Galerie du Pistolet d'Or (Frans)
Ingentaconnect (Iengels)

Categorie:West-Vlamsche kunstnoare
Categorie:Blanknberge
Categorie:West-Vlamschen architect
Categorie: Vlamsche graveur